Çështjet e brendshme në qendër të fjalimit të presidentit Obama
Në fjalimin e tij të përvitshëm në Kongres, presidenti Obama pritet të flasë mbi imigracionin, buxhetin, ekonominë dhe kontrollin e armëve
Presidenti Barak Obama do të mbajë të martën fjalimin e përvitshëm para Kongresit mbi gjendjen e vendit. Ky do të jetë fjalimi i parë i presidentit mbi gjendjen e vendit në mandatin e tij të dytë. Fjalimi do të mbahet në një sesion të përbashkët të dy dhomave të Kongresit dhe do të shikohet nga miliona njerëz në mbarë vendin dhe në mbarë botën. Në fjalimin e tij të parë në Kongres në vitin 2009, zoti Obama kishte për synim të frymëzonte besim në mes të krizës më të rëndë financiare që nga Depresioni i Madh. Që atëherë, ai ka shfrytëzuar këto fjalime për të folur rreth ngjarjeve që kanë tronditur vendin, si vrasjet masive me armë zjarri. Tani, i fuqizuar nga rizgjedhja e tij, ai po i kërkon Kongresit të forcojë ligjet për kontrollin e armëve dhe të miratojë reformën e imigracionit. James Carafano punon për organizatën konservatore Fondacioni Heritage. Pakësimi i deficitit dhe shkurtimet e shpenzimeve qeveritare, për të cilat Kongresi ka vendosur 1 marsin si afat për arritjen e një marrëveshje, ka të ngjarë të theksohen në fjalimin e presidentit. Por John Sides i Universitetit George Washington thotë se zoti Obama duhet të gjejë një ekuilibër mes përparimit ekonomik dhe vështirësive të vazhdueshme të shumë amerikanëve. Në fjalimin e vitit të kaluar, zoti Obama shënoi fundin e rolit luftarak të forcave amerikane në Irak dhe deklaroi se Osama bin Ladeni nuk ishte më një kërcënim. Këtë vit ai pritet që përsëri të diskutojë Afganistanin dhe afatin kohor për tërheqjen e forcave luftarake amerikane nga atje. Anthony Kordesman i Qendrës për Studime Strategjike dhe Ndërkombëtare, thotë se bota arabe pritet të jetë pjesë e fjalimit të së martës. Zoti Obama do të duhet gjithashtu të dërgojë një mesazh se republikanët dhe demokratët në Uashington duhet të bashkëpunojnë më shumë, thotë John Sides. Zoti Sides thotë se republikanët janë duke dëgjuar më me kujdes zërat brenda partisë së tyre që paralajmërojnë kundër konfrontimit të pafund me presidentin Obama.